b'\n_START_ARTICLE_\nUpor (elektrotehnika)\n_START_SECTION_\nFrekven\xc4\x8dna odvisnost\n_START_PARAGRAPH_\nPri visokih frekvencah moramo upo\xc5\xa1tevati \xc5\xa1e induktivnost (zaradi dovodnih \xc5\xbeic) in kapacitivnost (uporovna plast med priklju\xc4\x8dkoma je neke vrste dielektrik nekakovostnega kondenzatorja, upo\xc5\xa1tevati moramo \xc5\xa1e morebitno kapacitivnost med posameznimi ovoji uporovne plasti). Visokofrekven\xc4\x8dno nadomestno vezje upora ima tako k idealnemu uporu zaporedno vezano idealno du\xc5\xa1ilko, vzporedno k obema pa je vezan idealni kondenzator.\n_START_SECTION_\nOzna\xc4\x8devanje uporov\n_START_PARAGRAPH_\nUpornost in toleranca sta mnogokrat ozna\xc4\x8dena kar na samih uporih z barvno kodo za ozna\xc4\x8devanje elektronskih elementov.\n_START_SECTION_\nPosebni upori\n_START_PARAGRAPH_\nPo navadi \xc5\xbeelimo, da je upornost upora \xc4\x8dim bolj neodvisna od razli\xc4\x8dnih zunanjih vplivov. Pri nekaterih uporih pa je upornost izrazito odvisna od neke fizikalne veli\xc4\x8dine (npr. od temperature, gostote magnetnega pretoka, osvetljenosti ipd.). Tovrstne upore uporabljamo za merjenje teh veli\xc4\x8din. Pri uporovnih listi\xc4\x8dih izkori\xc5\xa1\xc4\x8damo pojav spremebe upornosti zaradi raztezanja in spremenjene specifi\xc4\x8dne upornosti mehansko obremenjene \xc5\xbeice. Uporabljamo jih za merjenje sil, utrujanja materialov in mehanskih napetosti._NEWLINE_Kadar \xc5\xbeelimo v vezjih z manj\xc5\xa1imi elektri\xc4\x8dnimi mo\xc4\x8dmi zvezno spreminjati napetost ali tok, lahko uporabimo nastavljiv upor. Nastavljivi upor, ki ima uporabljena dva priklju\xc4\x8dka je reostat. \xc4\x8ce uporabimo vse tri priklju\xc4\x8de je potenciometer.'